પેલું હિન્દી વાક્ય છે ને કે ‘आज कल पांव जमी पर नहीं टीकते मेरे…..’ મારા મનની પણ આવી જ હાલત છે. ક્યારેક બહુ ઉદાસ થઈ જઉં છું તો ક્યારેક કારણ વગર ખુશ થઈ જઉં છું. અમુક વાર તો અચાનક ગુસ્સો પણ આવી જાય છે. આ અવસ્થામાં મૂડ સતત બદલાતો રહે છે એમ સાંભળ્યું છે. કદાચ એની જ આ અસર હશે. કોણ જાણે ? કોઈવાર એમ થાય છે કે ઘણું બધું જાણવું પણ નકામું છે. ખરું ને ? કશી ખબર જ ના હોય તો કેટલું સારું ! સહદેવનું અતિજ્ઞાન જ તો એને શાંતિથી જીવવા દેતું નહોતું. અમારે ભણવામાં ‘અતિજ્ઞાન’ નામની એક કવિતા આવતી હતી. એ કવિતા તો આજે યાદ નથી પરંતુ એમાં એવું આવતું હતું કે દ્રૌપદીના ચીરહરણ વિશેની બધી જ વાત સહદેવને પહેલેથી ખબર હોય છે. પરંતુ જ્યાં સુધી એને કોઈ કશું પૂછે નહિ ત્યાં સુધી તે કોઈને કશું જ કહી શકે નહીં. પોતાની પત્નીનું જાહેરમાં અપમાન થવાનું હોવા છતાં સહદેવ તે રોકી શકતો નથી. આજે આ ‘અતિજ્ઞાન’ જેવા જ કેટલાક યંત્રો શોધાયા છે જેની મદદથી માતાના પેટમાં રહેલા બાળકની સ્થિતિ જાણી શકાય છે. ખરેખર તો આ યંત્રોનો ઉપયોગ બાળકની શારીરિક સ્થિતિ જાણવા માટે થવો જોઈએ પરંતુ કોઈ પણ વસ્તુનો દૂરુપયોગ કરવાનું જાણે માણસના લોહીમાં વણાઈ ગયું છે ! કેટલાક લોકો તેનો ઉપયોગ બાળકની જાતિ જાણવા માટે કરે છે અને એ પછી બાળકના માતા-પિતા ડૉક્ટર સાથે મળીને એ હિચકારું કૃત્ય કરે છે જે તેમનામાં રહેલી પશુતાને ઉજાગર કરે છે. આ રીતે આ અતિજ્ઞાન શાપરૂપ જ સાબિત થાય છે.